Matečná, Gabriela, podpredsedníčka vlády a ministerka pôdohospodárstva a rozvoja vidieka SR (2018-06-15):
Ďakujem veľmi pekne. Vážená pani predsedajúca, vážené poslankyne, vážení poslanci, dovoľujem si vám predložiť na schválenie návrh zákona, ktorým sa mení a dopĺňa zákon Národnej rady Slovenskej republiky č. 162/1995 o katastri nehnuteľností a o zápise vlastníckych a iných práv k nehnuteľnostiam, tzv. katastrálny zákon, v znení neskorších predpisov a ktorým sa menia a dopĺňajú niektoré zákony. V súvislosti s novou právnou úpravou možno očakávať prehľadnejšiu úpravu práv a povinností na úseku katastra, zefektívnenie fungovania katastrálneho konania, evidencie nehnuteľností a práv viažucich sa k nim. Prínosy novely katastrálneho zákona spočívajú najmä v skrátení niektorých lehôt na vykonanie zápisu do katastra, v precizovaní a rozšírení dôvodov na opravu chyby v katastrálnom operáte. Zavádza sa nový prístup z katastra nehnuteľností, a to súpis nehnuteľností, ktoré sú vo vlastníctve jednej osoby alebo v správe jednej osoby. Súpis nehnuteľností obsahuje všetky nehnuteľnosti, ktoré jedna osoba vlastní alebo má v správe, a preto už nebude potrebné vyhotovovať jednotlivé listy vlastníctva, v ktorých sú nehnuteľnosti zapísané. Pokiaľ bude geometrický plán overený po nadobudnutí účinnosti tejto novely katastrálneho zákona, bude postačovať, ak účastník konania uvedie číslo úradného overenia geometrického plánu. Nie je už potrebné, aby účastník konania geometrický plán k právnemu úkonu aj fyzicky priložil. Do obsahu katastra sa zavádza evidencia cien nehnuteľností, čím sa umožní získať prehľad o vývoji cien nehnuteľností. Rozhodovanie na centrálnej úrovni v pochybnostiach o predmete katastra, čím sa zabezpečí jednotná evidencia nehnuteľností v rámci celého územia Slovenskej republiky. Navrhovaná právna úprava taktiež reaguje na pokrok v oblasti informačných technológií v súvislosti s verejnosťou katastrálneho operátu a poskytovaním údajov z katastra nehnuteľností. Všetky tieto zmeny prinesú zvýšenie kvality údajov evidovaných v katastri nehnuteľností a s tým spojené skvalitnenie poskytovaných služieb a lepšiu dostupnosť k požadovaným informáciám pre verejnosť, orgány štátnej správy a samosprávy. V nadväznosti na legislatívne zmeny v katastrálnom zákone je potrebné upraviť aj súvisiace ustanovenia zákona o geodézii a kartografii, ako aj zákona o správnych poplatkoch. Navrhované zmeny súvisia tiež s naplnením programového vyhlásenia vlády z roku 2016, podľa ktorého vláda Slovenskej republiky v spolupráci so Združením miest a obcí Slovenska vytvorí technické predpoklady na zmenu aktuálneho spôsobu zdaňovania nehnuteľností smerom k určovaniu základu dane podľa hodnotového princípu s cieľom zvýšiť daňovú spravodlivosť a efektívnosť v oblasti miestnych daní. Z toho dôvodu je nevyhnutné rozšíriť rozsah aktuálne zbieraných údajov na úrovni katastra o nehnuteľnostiach. Návrh novely katastrálneho zákona bol predložený na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre pôdohospodárstvo a životné prostredie a Výboru Národnej rady Slovenskej republiky pre hospodárske záležitosti. Výbory predmetný návrh novely katastrálneho zákona prekovali a s návrhom súhlasili. Návrh novely katastrálneho zákona je v súlade s Ústavou Slovenskej republiky, ústavnými zákonmi, ostatnými všeobecne záväznými právnymi predpismi Slovenskej republiky, nálezmi Ústavného súdu Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie. Vážená pani predsedajúca, vážené poslankyne, vážení poslanci, prosíme o podporu predloženého návrhu novely katastrálneho zákona. Ďakujem.